钦定古今图书集成/明伦汇编/氏族典/第452卷 > 范伯翼〈子光启 光昭〉
## 钦定古今图书集成/明伦汇编/氏族典/第452卷 > 范伯翼〈子光启 光昭〉

按《嘉定县志》：“伯翼居罗溪，邑之隐君子也。崇祯末，黄
淳耀倡义，伯翼偕子光启、光昭出家赀募勇壮以佐
之。及众溃，伯翼被执不屈。将加刑，光昭求代父死，遂
俱遇害，惟光启获免。光启字华先，诸生；光昭字德明，
妻封氏年甫二十，守志终其身。”

《谈苑》：范文正公幼孤，随母适朱氏，因冒朱姓。后复本
姓，启曰：“志在投秦，入境遂称于张禄；名非霸越，乘舟
乃效于陶朱。”以范睢、范蠡尝改姓故也。伪蜀范禹称
亦尝冒张姓，谢启云：“昔年上第，误标张禄之名；今日
故园，复作范睢之裔。”然不若文正、谢启之精切也。
《名臣言行录》：范仲淹与韩琦协谋，必欲收复灵、夏、横
山之地。边上谣曰：“军中有一范，西贼闻之惊破胆；军
中有一韩，西贼闻之心胆寒。”

《续文献通考》：范用吉者，本姓孛术鲁，名久住，由金入
宋，谒制置赵，范将以计动其心，乃更姓名范用吉。赵
怒其触讳，斥之，用吉犹应对如故。赵良久方悟，且利
其事与己符，遂擢置左右。凡所言动，略不加疑，易其
姓曰“花使”，为太尉，镇均州。

廖用贤《尚友录》。